OpenLLM-France/wikimedia huggingface dataset:
# Poltsa bero

Poltsa beroa normalean kautxuz egindako objektu bat da, ur beroz betea erabiltzen dena, ohea edo pertsonak zuzenean berotzeko kontaktuaren bidez.

## Historia

20. mendea baino lehenago ur beroz betetako eta oihalez estalitako beirazko, metalezko edo buztinezko botilak erabiltzea ohikoa izan zen. Euskal Herrian eta Europan oro har, berontziak erabili izan ziren txingarrez beteak oheak berotzeko.
Objektu zaharrago horiek ordezkatu zituen gomazko ur beroko lehen poltsak, zeina 1903an patentatu zuen Slavoljub Eduard Penkala asmatzaile kroaziarrak Termofor izenarekin. Kautxuzko modelo hauek laster ordezkatu zituzten beste materialez egindakoak, gomak beroa hobeto mantentzen baitu.
21. mendean modelo elektrikoak ere badaude merkatuan, ura automatikoki berotzen dutenak, hustu eta ura beste nonbait berotu beharrik gabe.

## Herri kulturan

Biloba poltsa beroarekin jo zuen amonaren bertsoak, 1986ko Bertsolari Txapelketa Nagusian kantatu zituzten ofizian Anjel Mari Peñagarikanok eta Andoni Egañak. Negu Gorriak taldeak Bertso-Hop kanturako adaptatu zituzten bertsoak 1990an, oihartzuna emanez.

## Iruditegia

Aurrekariak:
* 1925 inguruko metalezko ontzi bat, ur beroz betea erabiltzekoa.
* Zeramikazko botila.
* Txingarrez betetzeko berontziak, Nafarroako bilduma etnografiko batean.
Kautxuzkoak, gomazkoak:
* Poltsaren itxitura.
* Ohiko oihalezko forroarekin.

## Erreferentziak

* ↑ Zubrinic, Darko. (1995). «History of Croatian Science» www.croatianhistory.net (Noiz kontsultatua: 2024-11-10).
* ↑ «Batetikan korrozka» bertsoa.eus (Noiz kontsultatua: 2024-11-10).
* ↑ Lizarralde, Mikel. (2018-06-13). «“Belaunaldi orok behar du mintzabide propioa”» www.badok.eus (Noiz kontsultatua: 2024-11-10).

## Kanpo estekak

* Artikulu hau, osorik edo zatiren batean, Italierazko Wikipediako «Borsa dell'acqua calda» artikulutik itzuli da; zehazki, 2022-07-22ko bertsio honetatik. Izan ere, artikulu horretan aritu diren wikilariek GFDL edo CC-BY-SA 3.0 lizentziekin argitaratu dute beren lana.
* Datuak: Q1334994
* Multimedia: Hot-water bottles / Q1334994
# Gabriel Narzabal

Gabriel Narzabal Gonzalez (Irun, 1954) eskultore gipuzkoarra da. Bi urtez irabazi zituen Gipuzkoako Artista Hasiberrien Lehiaketan eta 1982an erakusketa bat antolatu zuen Gipuzkoako Aurrezki Kutxa Probintzialaren aretoan.

## Eskulturak

Bidasoa ibaiko Oxin-Biribil bidegorrian dagoen Laiak eskultura Gabriel Narzabalena da. Irungo Udalak eskatuta, 1984an egin zuen Corten altzairuan, 4,5 metroko altuera eta 9,6 tonako pisuarekin. Urte hartan Irungo kaleetan eskultura-baliabide garaikideak oso gutxi ziren, hiru hauek bakarrik: José Luis Zumetaren Horma-irudia, Oteitzaren Hilarria Nazioarteko Zubian, eta Nestor Basterretxearen Iturria besterik ez ziren. Irungo Udalaren Kultur Kontseiluak aurrekontu-partida bat onartu zuen kalean artea sustatzeko eta eskultura egiteko. Urtarrilean, Irungo Udalak eskultura-erakusketa bat antolatu zuen. Gabriel Narzabalek bere “Laiak” zirriborroa aurkeztu zuen. Narzabal oso erreferentzia onekin joaten zen erakusketara, bi aldiz lortuta baitzuen lehen eskultura-saria Gipuzkoako Artista Hasiberrien Lehiaketan.
Anaka 1881 kultur elkarteak banaten duen sariarekin entregatzen den Soroxarta eskultura ere Narzabalena da.

## Sariak

* 1983: Artista Hasiberrien XXIII. Lehiaketa irabazi zuen Donostian.
* 1984: Artista Hasiberrien XXIII. Lehiaketa irabazi zuen Donostian.

## Erreferentziak

* ↑ «Narzabal, Gabriel - Auñamendi Eusko Entziklopedia» aunamendi.eusko-ikaskuntza.eus (Noiz kontsultatua: 2020-01-06).
* ↑ (Gaztelaniaz) «gabriel narzabal gonzález» gabrielnarzabal.blogspot.com (Noiz kontsultatua: 2020-01-06).
* ↑ Oteiza-irun-agiña. (2010-06-28). «oteiza-irun-agiña: "LAIAK" de Gabriel Narzabal en Irun» oteiza-irun-agiña (Noiz kontsultatua: 2020-01-06).
* Datuak: Q81207812
* Multimedia: Gabriel Narzabal / Q81207812
# Sigma josteko makina erraldoia

Sigma josteko makina erraldoia Elgoibarko paisaia urbanoaren elementu ezagun bat da 1960ko hamarkadatik. Estarta y Ecenarro enpresaren aurrean, lantegiko harrera-etxolaren gainean egon izan da kokatua, eta bertan egiten ziren Sigma josteko makinen modelo bat izan da, urteetan zehar aldatuz joan dena.
1960ko eta 1970eko hamarkadetan ikusi zena Sigma H modelo bat izan zen; zeinaren adibideren bat markak txirrindularitza taldea izan zuenean ere ibiltzen zuten kamioi gainean txirrindularien karabana publizitarioan. Gero Sigma 2000 modeloaren erreprodukzio bat egon zen, eta han jarraitu zuen lantegia itxi (1996) eta josteko makina gehiago egiten ez zelarik ere. 2016an obrak egin ziren inguruan, zubi berritua eraiki zelarik ondoan Deba ibaiaren gainean, eta obren barruan josteko makina eraberritu zuten.

## Erreferentziak

* ↑ (Gaztelaniaz) «Estarta y Ecenarro - SIGMA» Patrimonio Industrial de Euskadi (Noiz kontsultatua: 2024-10-19).
* ↑ (Gaztelaniaz) «Pioneros» Makina Erreminta Museoa (Noiz kontsultatua: 2024-10-19).
* 1 2 3 (Gaztelaniaz) ZABALA, AITOR. (2016-08-10). «De la Sigma H a la Sigma 2000» El Diario Vasco (Noiz kontsultatua: 2024-10-19).
* ↑ Kutxa Fototeka, Fondo Marín. (1961). Grupo de corredores del equipo Sigma junto a un camión publicitario de dicha firma (1/2). (Noiz kontsultatua: 2024-10-19).

## Kanpo estekak

* Datuak: Q130485435
* Multimedia: Giant Sigma sewing machine / Q130485435
# Txistu erraldoiak

Txistu erraldoiak txistu handi batzuen forma duten kale-argi berezi eskultural batzuk dira, Iruñeko Bakearen plazan kokatuak 1986. urtetik. Beren itxura nabarmenaren ondorioz, tokiari Txistuen Plaza ere esaten zaio.
Plaza urbanizatu eta proiektatu zenean, bertako Bakearen Monumentua barne, Rafael Lozano Bartolozzi artistaren egitasmoaren parte izan ziren txistu hauek jartzea.

## Erreferentziak

* ↑ (Gaztelaniaz) Navarra.com. (2021-04-30). «¿Por qué se le llama plaza de los Txistus a la plaza de la Paz en Pamplona?» Navarra.com (Noiz kontsultatua: 2024-10-20).

## Kanpo estekak

* Datuak: Q130572633
* Multimedia: Giant txistu street lights / Q130572633
# Zarateko aulkia

Zarateko aulkia aulki erraldoi baten forma duen egurrezko eskultura da, zortzi metro pasa garai, Guillermo Olmo artistaren lana. Azken Muga egitasmoaren sinboloa da 2016tik: Nafarroa eta Gipuzkoaren arteko topagune asmoa duen elkarte horrek Zarateko parajerako sortu zuen lana, bi herrialdeen arteko mugarako. Han egon ohi da aulkia, baina ez da egitura finkoa: mugitzen dute herriz herri ekitaldietarako.
2021ean bandaloek eraso egin zioten baina berregin zuten.

## Erreferentziak

* 1 2 Azken Muga, Elkartea. (2021-01-27). AZKEN MUGAKO AULKIA APURTUTA. (Noiz kontsultatua: 2024-10-20).
* ↑ Garcia Landa, Imanol. (2016-07-06). «Zarate, muga izatetik topagune bihurtzera - Tolosaldea» Tolosaldeko ataria (Noiz kontsultatua: 2024-10-20).
* ↑ Núñez, Agurtzane. (2021-09-11). «Guillermo Olmo: «Eskultura euskaldunok adierazteko daukagun modu onena da»» El Diario Vasco (Noiz kontsultatua: 2024-10-20).

## Kanpo estekak

* Datuak: Q130572626
* Multimedia: Zarateko aulkia / Q130572626
# Renault Scénic

Renault Scénic, Renault frantziar markaren automobil modelo bat da. 1996-2022 artean ekoitzi zen.
# Kia Carnival

Kia Carnival, AEB eta Erresuma Batuan Kia Sedona, Kia hegokorear markaren automobil modelo bat da. 1998tik ekoitzitzen da.
# Kia Ceed

Kia Ceed, Kia hegokorear markaren automobil modelo bat da. 2006tik ekoitzitzen da.
* Datuak: Q200970
* Multimedia: Kia cee'd / Q200970
# Plaza Nagusia (Gijón)

Gijóngo Plaza Nagusia, Espainiako Gijón hiriko plaza nagusia da, Asturias erkidegoan.
Bertan Gijóngo udaletxea dago.
# Gijóngo udaletxea

Gijóngo udaletxea, Espainiako Gijón hiriko udaletxea eta Gijóngo Udalaren egoitza da. Gijóngo Plaza Nagusian dago.
1861-1865 artean eraikia izan zen eta Andrés Coello madrildar arkitektoak diseinatu zuen.
# Joxe Arregi Olaizola

    Artikulu hau praile eta idazleari buruzkoa da; ETAkidea gaitzat duena beste hau da: «Joxe Arregi Izagirre»
Joxe Arregi Olaizola (Azpeitia, Gipuzkoa, 1952ko azaroaren 8a), frantziskotar ohi eta idazlea da. Gaur egun Zestoan bizi da.
Parisko Institutu Katolikoan Teologian lizentziatu eta doktoratu zen. Gasteizko eta Deustuko Teologia Fakultateetan irakasten du. Horrez gain Hemen erlijio-aldizkariaren sortzailea eta zuzendaria da.

## Bibliografia

* Hans Urs von Balthasar: dos propuestas de diálogo con las religiones (1997, ESET, Gasteiz)
* El exceso y la palabra. Reflexiones sobre la verdad de las afirmaciones teológicas (1997, ESET, Gasteiz)
* Jainkoa berri on (2000, Idatz, Donostia). - Iñaki Beristainekin batera.
* Nazareteko Jesus. Zer gizaki? Zer Jainko? (2000, Deustuko Unibertsitatea, Bilbo)
* Oinatzak bidean. Erlijioen historia (2004, Deustuko Unibertsitatea, Bilbo)
* Jainkorik bai ala ez? (2007, Alberdania). - Edorta Jimenezekin batera.
* Jainkoaz galdezka. 40 euskal idazleren erantzunak (2007, Alberdania). - 40 euskal idazlerekin batera.

## Kanpo estekak

* Joxe Arregi Olaizola (Alberdania argitaletxea)
* Joxe Arregirekin elkarrizketa (2004), Donostiako elizbarrutia
* Joxe Arregiri elkarrizketa Argia aldizkarian.
* Joxe Arregiri elkarrizketa Urola Kostako Hitza egunkarian.
* Datuak: Q12260895
# 1769
## Gertaerak

* Apirilaren 13a – James Cook nabigatzailea Tahitira iritsi zen "HM Bark Endeavour" izeneko itsasontzian, eguzki eklipsea ikusteko asmoz.

### Zientzia eta teknologia

* Ekainaren 3a– Artizarraren trantsitu eta, bost ordu geroago, eguzki-eklipse bat izan ziren. Garai historikoko denbora-tarterik laburrena da.

### Kirolak
## Jaiotzak

* Urtarrilaren 1a – Marie-Louise Lachapelle, frantziar obstetra (h. 1821).
* Urtarrilaren 1a – Jane Marcet, zientzia liburuen idazle eraberritzaile ingelesa (h. 1858).
* Urtarrilaren 10a – Michel Ney, frantziar mariskala, Elchingengo dukea eta Moskovako printzea (h. 1815).
* Urtarrilaren 21a – Ignacio Allende, mexikar militarra (h. 1811).
* Urtarrilaren 31 – André-Jacques Garnerin, frantziar baloi aerostatikoen pilotu eta paraxutista frantsesa (h. 1823).
* Otsailaren 13a – Ivan Krilov, errusiar idazlea (h. 1844).
* Otsailaren 13a – Jose Antonio Pikasarri, euskal jatorriko argentinar apaiza eta musikaria (h. 1843).
* Martxoaren 2a – Jose Joakin Erroizenea Intxauspe, Txabolategi, gipuzkoar bertsolaria, ezagutzen den lehen bertsolarietako bat (h. 1819).
* Martxoaren 29a – Nicolas Jean de Dieu Soult, Burdinezko eskua, Frantziako Lehen Ministroa (h. 1851).
* Apirilaren 10a – Jean Lannes, frantziar mariskala (h. 1809).
* Apirilaren 13a – Thomas Lawrence, ingeles margolaria (h. 1830).
* Maiatzaren 1a – Arthur Wellesley, Wellingtongo lehen dukea, irlandar estadista eta militarra (h. 1852).
* Maiatzaren 6a – Fernando III.a Toskanakoa, Toskanako duke handia (h. 1824).
* Uztailaren 28a – Joachim Labrouche, Donibane Lohizuneko alkate eta ontzijabea (h. 1853).
* Abuztuaren 15a – Napoleon Bonaparte, frantziar enperadorea (h. 1821).
* Abuztuaren 23a – Georges Cuvier, frantziar naturalista eta zoologoa (h. 1832).
* Irailaren 8a – Mariano Luis Urkixo, Espainiako Karlos IV.aren garaian Lehenengo Estatu-Idazkari bitartekoa (h. 1817).
* Irailaren 9a – Ivan Kotliarevskyi, ukrainar idazle, olerkari eta antzerkigilea (h. 1838).
* Irailaren 11 – Johann Erdmann Hummel, alemaniar margolaria (h. 1852).
* Irailaren 14a – Alexander von Humboldt, alemaniar naturalista, geografoa eta esploratzailea (h. 1859).
* Urriaren 31 – Juan Egaña, Txileko politikaria eta idazlea (h. 1836).
* Azaroaren 12a – Amelia Opie, ingeles idazlea eta abolizionista (h. 1853).
* Abenduaren 26a – Ernst Moritz Arndt, alemaniar poeta eta idazle politikoa (h. 1860).
* Felipe González Vallejo, arabar politikari eta lur-jabea (h. 1824).
* Txabolategi, gipuzkoar bertsolaria, ezagutzen den lehen bertsolarietako bat.

## Heriotzak

* Otsailaren 2a – Klemente XIII.a, Aita santua (j. 1693).
* Abenduaren 13a – Christian Fürchtegott Gellert, alemaniar idazlea (j. 1715).
* Abenduaren 30a – Faustina Pignatelli, italiar zientzialaria (j. 1705).

## Kanpo estekak

* Datuak: Q7679
* Multimedia: 1769 / Q7679
# Nijolė Miliauskaitė

Nijole Miliauskaite (Lituania, 1950eko urtarrilaren 23a - Lituania, 2002ko martxoaren 25a) poeta lituaniarra izan zen.

## Biografia

1973an Lituaniako Hizkuntza eta Literaturan lizentziatu zen, Vilniusko Unibertsitatean. Lituaniako estatuko artxibategi nagusiko liburu-kameran lan egin zuen, Kalba Vinius aldizkariaren erredakzioan. Senarra Vytautas Bložė poeta zuen.

## Literatura-ibilbidea

Gaztetan, Salomeja Neris poeta lituaniarra miresten zuen. Barnetegi batean ikasi zuen; horregatik edo, bere lanetan abandonuari eta etxe-minari buruz hitz egiten du. Bizitzaren zatirik handiena Lituaniaren hegoaldeko Druskininkai herrian eman zuen. Harreman estua izan zuen Kornelijus Platelis poeta, saiakeragile, itzultzaile eta hezkuntza-ministro lituaniarrarekin, zeina herri berean bizi baitzen. Miliauskaitek Ekialdeko kulturarekiko interesa zeukan. Oso lotsatia zen, eta ez zuen atsegin bere obrari buruz berba egitea. Bere poemetan gehien landu zituen gaiak etxe-mina, nortasunaren bilaketa eta munduaren edertasun hauskorra izan ziren. Idazkera minimalista, narratibo eta zehatza erabiltzen zuen.
1969an, Vytautas Jurgutis konpositore lituaniarrak Miliauskaiten letretan oinarritutako musika-ziklo bat sortu zuen, "Mergaitė namų šešėliuose" ("Neskak Etxearen Itzaletan") izenekoa. Poema hori hainbat hizkuntzatara itzuli da, hala nola ingelesera, polonierara eta alemanera.
2000. urtean Lituaniako Sari Nazionala eman zioten.

## Bibliografia

* Uršulės S. Portretas (1985), Zigmo Gėlės Literatura Saria (1986) • Namai, kuriuose negyvensim (1988) • Uždraustas įeiti kambarys (1995), Lituaniako Idazleen Elkartearen Saria urteko libururik onenari (1996) • Sielos labirintas (1999 ), Jotvingių Saria Urteko poesia-libururik onenari • Širdies labirintas (2015)

## Euskaraz

* Munduko Poesia Kaierak: Nijole Miliauskaite (Susa, 2016; itzultzailea: Leire Bilbao). Poemen antologia bat.

## Kanpo estekak

* N. Miliauskaitės poesia
* Munduko Poesia Kaierak: Nijole Miliauskaite (bildumaren zuzendari Beñat Sarasolaren hitzaurrearekin)
* Datuak: Q13572755
# Elena O'Callaghan Duch

Elena O'Callaghan Duch (Bartzelona, Katalunia, 1955eko abenduaren 25a) bartzelonar irakaslea, pedagogoa, filologoa, itzultzailea, editorea eta idazlea da. Haur eta gazte literaturan espezializatua, eta jende guztiarentzako literatura ere idatzi du.
2005. urtean TDAH Cataluña (Arreta-defizitaren eta hiperaktibitatearen nahasmendua, ADHN, hiperaktibitatearekin edo gabe) elkartea sortu zuen, nahaste horrek eragindako haur eta familiei laguntzeko.

## Biografia

Magisteritzako diplomaduna da, Kataluniar Filologian eta Filosofia eta Hezkuntza Zientzietan lizentziaduna, Bartzelonako Unibertsitatean.

## Lan ibilbidea
### Irakasle, pedagogo

Hizkuntza eta Literatura Katalaneko irakasle gisa lan egin du bigarren hezkuntzan. Pedagogo gisa, TDAHn (Arreta Defizitaren Nahasmendua, hiperaktibitatearekin edo gabe) espezializatutako prestakuntza du. 2005. urtean TDAH Cataluña elkartea sortu zuen, nahaste horrek eragindako haur eta familiei laguntzeko. Halaber, Kataluniako TDAHko Elkarteen Federazioko burua da eta Espainiako Arreta Defizitari Laguntzeko Federazioko zuzendaritza batzordeko kidea.

### Idazle

Idazle gisa, berrogeita hamar izenburu baino gehiago argitaratu ditu ipuin, eleberri, poesia eta helduentzako antzerkiaren artean, eta bereziki haur eta gazteentzat. Gainera, ingeles, frantses eta gaztelania lanak katalanerara itzuli du, eta 1991z geroztik, argitaletxe desberdinetarako gazte-literaturako bildumak zuzentzen ere aritu da. Zenbait komunikabiderekin lankidetzan aritu da artikulu pedagogikoekin edo literaturaren kritikarekin; besteak beste, Caballo Fort, Tretzevents, Pont, Tiza eta CLIJ.

## Sariak eta aintzatespenak

Hainbat sari jaso ditu:
* 1987an, Castelldefelseko Udalaren poesia-saria irabazi zuen, eta haurrentzako literaturaren saria, El Barco de Tierra por el pequeño roble lanarekin.
* 1993an, Sabadellgo Letren eta Arteen Lagunen Elkartearen Letrak saria, bere ibilbidearengatik.
* 1997an eta 1998an, hiru liburu aukeratu zituzten Municeko Gazteriaren Nazioarteko Liburutegiko White Raven zerrendarako.
* 1998an IBBYren (Gazte Liburuaren Nazioarteko Erakundea) Ohorezko Zerrendan sartu zen.
* 2008an Alandar Gazte Narratibaren VIII. Saria irabazi zuen. Luis Vives Argitaletxe Taldeak 12.100 euroko saria eman zion.
* 2009. urtean Urteko Liburu Onenaren CCEI saria jaso zuen A lo lejos, Menkaura lanarengatik.

## Erreferentziak

* 1 2 3 Elena O'Callaghan i Duch. Editorial SM.
* ↑ «Tinta Fresca. Elena O'Callaghan» CLIJ. Cuadernos de Literatura Infantil y Juvenil: 37. 1988 ISSN 0214-4123..
* ↑ «O'Callaghan i Duch, Elena | Club del lector» www.clubdellector.com (Noiz kontsultatua: 2023-12-06).
* ↑ «Elena O'Callaghan i Duch» www.goodreads.com (Noiz kontsultatua: 2023-12-06).
* 1 2 3 «Elena O'Callaghan i Duch» Literatura Infantil y Juvenil SM (Noiz kontsultatua: 2023-12-06).
* 1 2 Alfredo Gómez Cerdá y Elena O'Callaghan, ganadores de los premios Edelvives. revistababar.com 2008-04-17.

## Kanpo estekak

* Datuak: Q65205683
# Enriqueta O'Neill

Enriqueta O'Neill de Lamo (Madril, 1909ko martxoaren 27a – Bartzelona, 1972ko azaroaren 17a) aktorea eta idazlea izan zen, eta Regina Flavio ezizenarekin argitaratu zituen bere lanak 1942 eta 1970 artean.Lidia Falcón idazle eta politikoaren ama izan zen.

## Biografia

1909ko martxoaren 27an jaio zen Madrilen. Enrique O'Neill Acosta, jatorri irlandarreko mexikar diplomatikoa, eta Regina de Lamo y Jiménez espainiarraren (Nora Avante ezizenez) alaba zen. Idazle, pianista eta sindikalismoaren eta kooperatibismoaren defendatzaile sutsua zen, eta Lluis Companysen kolaboratzailea. Ahizpa idazle bat ere izan zuen, Carlota O'Neill (Laura de Noves ezizenez), baita bere aitaren aurreko ezkontza bateko hainbat anai-arreba ere. Carlos Lamo y Jiménez amaren aldeko osaba Rosario de Acuña idazle eta kazetariaren lagun sentimentala izan zen.
Abeslari eta aktore gisa lan egin zuen, eta César Falcón idazle, kazetari eta politikari peruarra ezagutu zuen. Gizon ezkondua zen, eta Lidia Falcón O'Neill alaba jaio zen 1935ean. 1936ko uztailean, Virgilio Leret Ruiz koinatua, militarra eta ingeniaria, hil ondoren, Carlota ahizpa atxilotu eta kartzelaratu egin zuten hainbat urtez. Bera Bartzelonan jarri zen amarekin batera, eta han lan bat lortu zuen zentsore gisa, kazetari eta ingelesezko eta frantsesezko itzultzaile gisa lan eginez. José Bernabé Olivak, orduan Bartzelonako Prentsa Idazkari Probintzialarekin zuen harremanari esker, bere ahizpa askatu ondoren, iloben zaintza berreskuratzea lortu zuen, eta Bartzelonako Kristo Erregearen misiolariek zuzendutako zentro batean hasi ziren ikasten. 1942an, bai bera, bai haren ama eta ahizpa eleberriak idazten hasi ziren. Ama 1947an hil zen, eta ilobak nagusitu zirenean, ahizpak Espainiatik alde egitea erabaki zuen, eta Venezuelara jo zuen lehenik, eta Mexikora gero, han jarri baitzen behin betiko.
Alaba gazte hasi zen idazten eta politikarekiko interesa pizten agertzen, eta legez kanpoko propaganda egiteagatik kartzelaratu zutenean, Enriquetak ezin izan zuen jasan eta bere buruaz beste egin zuen 1972ko azaroaren 17an Bartzelonan, 63 urterekin.

## Bibliografia
### Regina Flavio bezala
#### Eleberri erromantikoak

* El verdadero amor de Chopin (biografía novelada) (1942)
* Un hombre interesante (1942)
* El mañana es nuestro (1945)
* Tras la niebla (1945)
* El tiempo pasa (1946)
* Idilio entre sombras (1947)
* Quimera de amor (1947)
* Alma de Marruecos (1950)

#### Bestelako lanak

* Una mujer frente a su destino (1960)
* Matando siglos en la boca de Aroa (1970)

## Erreferentziak

* ↑ Regina Flavio en BiblioRomance
* ↑ Autoras en la historia del teatro español: Siglo XX (1900-1975). Publicaciones de la Asociación de Directores de Escena de España, 1414 or..
* ↑ Sanz, María Poveda. (2021). «Encarnación Fuyola Miret: Profesora, feminista, antifascista y...exiliada» Mujeres en el exilio republicano de 1939: Homenaje a Josefina Cuesta, 2021, ISBN 978-84-7471-155-4, págs. 423-434 (Ministerio de la Presidencia, Relaciones con las Cortes y Memoria Democrática): 423–434. ISBN 978-84-7471-155-4. (Noiz kontsultatua: 2023-02-25).

## Kanpoo estekak

* Datuak: Q19798020
# Mari Jose Olaziregi

Mari Jose Olaziregi Alustiza (Donostia, Gipuzkoa, 1963ko apirilaren 6a) Euskal Literaturako irakasle katedraduna da Euskal Herriko Unibertsitatean, eta literatur kritikaria. 2007-2009 ikasturteetan Center for Basque Studies-eko (Nevadako Unibertsitatea, Reno, AEB) irakasle izan zen eta 2009-2010 ikasturtean Konstanzeko Unibertsitateko (Alemania) irakasle gonbidatu. Hainbat unibertsitatetako irakasle gonbidatua izan da (University of Chicago, CUNY, Universität Konstanz....). Euskaltzain urgazlea da, Center for Basque Studies-eko Basque Literature Series-eko zuzendari (2004-), eta MHLI (Memoria Historikoa Literatura Iberiarretan) ikerketa talde kontsolidatuko zuzendari 2013tik. Euskal literaturaren historia eta kritika, literatura konparatua, euskal ikasketa kulturalak edo kritika postkoloniala lantzen ditu. Haren ikerlanak hainbat hizkuntzatara itzuli dira. 2010-2016 artean Euskara Sustatu eta Hedatzeko Zuzendaria izan zen Etxepare Euskal Institutuan. Bere argitalpenen artean, 11 liburu, editatutako 18 liburu, libuetako 92 kapitulu eta aldizkarietan argitaratutako 81 artikulu aipa litezke.

## Lanak
### Saiakera

* Basque Literary History (editore) (2012, Center for Basque Studies. University of Nevada, Reno)
* Writers in Between Languages. Minority Literatures in the Global Scene (editor) (2009, Center for Basque Studies. University of Nevada, Reno)
* Six Basque Poets (editore) (2007, Arc Publications)
* Waking the Hedgehog. The Literary Universe of Bernardo Atxaga (2005, Center for Basque Studies-University of Nevada)
* An Anthology of Basque Short Stories (editor) (2004, Center for BAsque Studies-University of Nevada. Euskaraz: Mende berrirako ipuinak. Antologia (2005, Erein). Gaztelaniaz: Pintxos. Nuevos cuentos vascos (2005, Lengua de Trapo)
* Euskal eleberriaren historia (2002, Labayru)
* Leyendo a Bernardo Atxaga (2001, Euskal Herriko Unibertsitatea-Universidad del País Vasco)
* Ramon Saizarbitoriaren unibertso literarioa (2001, Labayru-BBK)
* Intimismoaz haraindi (1999, Eusko Ikaskuntza)
* Euskal gazteen irakurzaletasuna (1998, Bergarako Udala)
* Bernardo Atxagaren irakurlea (1998, Erein)
* Bernardo Atxagaren harrera literarioa (1994, ASJU aldizkari monografikoa)
* Euskarazko haur eta gazte literatura idazleak = Basque writers for children and young people = Auteurs de littérature en langue basque pour les jeunes = Escritores de literatura infantil y juvenil en euskara (1989, Eusko Jaurlaritza, Kultura Saila)

## Kanpo estekak

* Mari Jose Olaziregi literaturaren zubitegian
* Datuak: Q12263039